**Hva er den nødvendige samtalen?**

Den nødvendige samtalen er en planlagt og forberedt samtale mellom den profesjonelle og foresatte, og dersom det er hensiktsmessig skal barnet være med. Samtalen tar utgangspunkt i en bekymring for barnet/ungdommen, og/eller en observasjon som du som fagperson har gjort. Formålet med samtalen er å dele bekymringen for barnet med foresatte, for å starte et samarbeid med familien. Samtalen skal gjennomføres så raskt som mulig etter at du har kjent bekymring for barnet/ungdommen.

Forberedelser

**I møtet skal presentere uroen du opplever til de foresatte på en slik måte at:**

* de forstår bekymringen du formidler
* de skjønner at det er nødvendig å ha et bevisst forhold til situasjonen til barnet/ungdommen
* det settes i gang refleksjoner

**Målet med samtalen er:**

* Å etablere et samarbeid med foresatte som kan bedre situasjonen for barnet/ungdommen, med utgangspunkt i at foresatte alltid er en del av løsningen
* Å avklare hvilke behov for hjelpetiltak barnet/familien har

**Generelle innspill til den nødvendige samtalen**

* Foresattes opplevelse av likeverd og respekt i samtalen vil være avgjørende for det videre samarbeidet om å få bedret situasjonen for barnet.
* Vær direkte og tydelig om det du har sett, dine opplevelser og dine undringer om hva dette kan føre til for barnet/ungdommen.
* Lytt og vær åpen, raus og respektfull i dialogen.
* Presenter observasjon og fakta.
* Si alltid det som er positivt. Løft fram ressursene til barnet/ungdommen.

**Momenter i forberedelsene:**

* Hva har hendt, og hvorfor er du bekymret for barnet/ungdommen? Del dette med nærmeste leder.
* Tenk gjennom hva du ønsker å oppnå med samtalen.
Husk målet med den nødvendige samtalen.
* Vær forberedt på å bli møtt med et vidt spekter av ulike reaksjoner, helt fra lettelse over at temaet blir tatt opp – til fornektelse og sinne

|  |
| --- |
| **Faser i samtalen****Innledningsfasen** |
| Innledningsfasen er viktig. Det er her dere og foreldrene etablerer tillit til å samarbeide og til å snakke om det som kan oppleves vanskelig.Samtalen bør gjennomføres på et sted hvor foreldrene kan kjenne seg trygge og velkomne. Tilby gjerne kaffe eller te, men ikke overdriv med stearinlys og kaker. Ta imot foreldrene på en god måte og start med litt småprat om ”vær og vind” og hverdagslige hendelser. Fortell noe fint om barnet og anerkjenn foreldrenes betydning. Ha respekt for hvorfor foreldrene er innkalt og hva som er samtalens tema. Forhold dere profesjonelt.Etter litt småprat presenteres de punktene dere ønsker å drøfte i samtalen. Da vet foreldrene hva som er formålet med samtalen. Vær oppmerksom på at foreldrene kan bli mindre mottakelige hvis dere tar opp for mange punkter på en gang. Fokuser på det mest vesentlige i første omgang.I innledningsfasen bruker dere tid på å lytte. Få foreldrenes begynnende tanker og tilbakemeldinger på om det dere har beskrevet er gjenkjennelig for dem. Her kan dere få et inntrykk av hvordan familien fungerer, og hvordan barnet har det hjemme. Vis foreldrene respekt, og bevar troen på at de vil det beste for sitt barn. Foreldrenes opplevelse av verdighet er avgjørende for samarbeidet videre. |
| **Hoveddel** |
| Overgangen fra den innledende fasen til hoveddelen av samtalen består i å konkretisere og utdype grunnlaget for bekymringen rundt barnet.Balanser beskrivelsen mellom det som fungerer godt og er barnets styrke, med det som er vanskelig. Beskriv barnets situasjon med eksempler. Beskriv hvordan dere ser barnets følelser som grunnlag for barnets reaksjoner. Fortell hvordan dere ser at barnet har behov for hjelp for å komme videre.Hvis foreldrene blir tause, oppgitte eller sinte, så gi dem tid til å summe seg. Si at dere ser at de blir triste eller sinte. Det kan være ubehagelig å ta inn over seg det som er bekymringen. Fortell at dere forstår det kan være vanskelig å snakke om at barnet har problemer. Ta imot foreldrenes reaksjoner. Ikke press foreldrene eller gå i argumentasjonsfella. Gå med motstanden. Hold fast på at samtalen er nødvendig. Det er viktig å holde fokus på barnet, og unngå at foreldrenes beskrivelser av egne vansker eller bagatellisering av situasjonen, fører til at du mister barnets behov av syne. Det er derfor viktig å være godt forberedt til samtalen, slik at du kan vende tilbake til de planlagte punktene.Gi plass til begge foreldrenes opplevelser, tanker og perspektiver. Den felles forståelsesrammen skapes ved at dere spør hva foreldrene tenker. Dere må tåle uenigheter som kan oppstå mellom foreldrene. Hold fokus på barnets behov for hjelp og støtte, og viktigheten av at dere sammen finner ut hvordan hjelpen kan gis på best mulig måte.Vær oppmerksom på hvordan barnets situasjon vil være etter samtalen. Er dere bekymret for om barnet vil oppleve negative konsekvenser som følge av samtalen, så spør foreldrene direkte. Nettopp ved å spørre foreldrene om dere har grunn til å være bekymret, minskes risikoen for at barnet opplever negative konsekvenser. Hvis bekymringen fortsatt er til stede, må dere vurdere om det er behov for å trekke inn barnevernet. |
| **Avslutningsfasen** |
| Samtalens avrunding er viktig. Her sikrer dere at foreldrene føler seg hørt og forstått, og at dere har en felles forståelse av hva som skal gjøres videre.Møtelederen oppsummerer avtaler og konkrete tiltak som er inngått. Avtalene skrives i et referat. Referatet skrives slik at foreldrene kan kjenne igjen både sine egne og deres utsagn. I de fleste tilfeller vil det være opplagt med en oppfølgingssamtale for å sikre at tiltakene får effekt. Nytt møte avtales på dette tidspunktet.Det er viktig å ha med en forståelse for at endringer er prosesser over tid. Foreldre skal i de fleste tilfeller hjelpes til å gjøre det beste de kan og få konkrete oppgaver på veien. Målet er at barnet får bedret sin trivsel innen rimelig tid, for eksempel innen tre måneder. Da trengs det både en møteplan og en plan for evaluering. Hvis dere ikke lykkes i å finne felles løsninger, eller foreldrene ikke forstod bekymringen, kan det være nødvendig å kontakte andre instanser for ytterligere hjelp. Alle har et ansvar for å handle på bakgrunn av en alvorlig bekymring. Men det er ikke nødvendigvis de samme personene som identifiserer et problem som vil ha ansvaret for selve intervensjonen. Du må derfor ha forståelse for egen rolle og mandat, og ha kunnskap om samarbeidspartnere og hjelpetiltak som finnes i kommunen. |